
A tiloron metabolikus hatásai magas zsírtartalmú diéta esetén in vivo egérmodellben

A tiloron széles spektrumú antivirális (influenza, Ebola, SARS-CoV-2) hatása mellett
képes fokozni az epitélsejtekben a TGF-β szupercsaládba tartozó BMP-k (bone morphogenetic
proteinek) expresszióját. A BMP-k a SMAD1/5/8-at foszforilálják, mely a SMAD4-gyel
komplexet képezve többek között a GLUT4 transzkripcióját befolyásolja. A BMP jelút a
GLUT4 szintézis növelése mellett a sejtmembránba történő áthelyeződését is szabályozhatja
inzulin jelenléte nélkül a PI3K/Akt2/AS160 jelpálya által. Napjaink egyik vezető halálozási oka
a 2-es típusú cukorbetegség, melynek kialakulásához nagymértékben hozzájárulhat a helytelen
táplálkozás. Munkánk célja a tiloron BMP indukáló és glükózfelvételt befolyásoló hatásának
vizsgálata magas zsírtartalmú étrend esetén in vivo egérmodellben.
Kísérletünk során 12-14 hetes, hím C57BL/6 egereket alkalmaztunk. Az állatokat 3
csoportba osztottuk, egy normál táppal és 2 magas zsírtartalmú táppal etetett (60% zsírtartalom,
high fat diet, HFD) csoportba, melyek közül az egyiket a 3. héttől kezdve 3 naponta
intraperitoneálisan tiloronnal (25 mg/ttkg) oltottuk. A kísérlet 6 hetes időtartama alatt hetente
mértük a testtömeget és vércukorszintet, valamint az utolsó héten a glükóz toleranciát. PET/CTvel radioaktív glükóz analóg (18FDG) felvételt és a szövet szerinti eloszlását mértük. A kísérleti idő végeztével vizsgáltuk a szerv- és izomtömegeket, a máj lipid akkumulációját, továbbá a fehérjék expresszióját és foszforilációját Western blot technikával.
Jelentős súlygyarapodást, emelkedett vércukorszintet és csökkent glükóz toleranciát tapasztaltunk a HFD hatására, melyet a tiloron csökkentett. A HFD fokozta a hasi zsír mennyiségét, továbbá csökkentette a vizsgált vázizmok, szív és máj tibiahosszra normalizált tömegét. A PET/CT eredmények alapján a tiloron javítja a vázizom, zsírszövet, szívizom és
máj 18FDG felvételét. Az AS160 foszforilációja és a GLUT4 expresszió fokozódása a tiloron
kezelés hatására szignifikánsan megemelkedett. A máj hisztológiai vizsgálata alapján a HFD
hatására diffúz, dominánsan mikrovezikuláris steatosis (S3/3) alakult ki a mintákban, a tiloron
hatására ezen vezikulák száma és mérete csökkent.
Eredményeink alapján a magas zsírtartalmú diétával szembeni számos pozitív hatása
felveti a tiloron, illetve az általa indukált jelpálya alkalmazásának lehetőségét az antidiabetikus
terápiában, mely további vizsgálatokat igényel.



